
REFERAT DE APROBARE

PRIVIND PROPUNEREA BUGETULUI DE VENITURI ȘI CHELTUIELI
 PE ANUL 2026 AL DIRECȚIEI DE ASISTENȚĂ SOCIALĂ ȘI
 AL UNITĂȚII DE ÎNVĂȚĂMÂNT CREȘA DROBETA TURNU SEVERIN



	Având în vedere :
· Legea bugetului de stat pe anul 2026, nr.43/2026;
· Legea nr.273/2006 privind finanțele publice  locale;
· Prevederile Legii asistenței sociale nr. 292/2011, cu modificările și completările ulterioare;
·    Legea educației naționale nr. 1/2011, cu modificările și completările ulterioare.
Bugetul de venituri și cheltuieli pe anul 2026 a fost fundamentat în vederea realizării obiectivelor specifice ale activității de ansamblu la nivel local, prin măsuri de asistență și protecție socială în ceea ce privește protecția copilului, a familiei, a persoanei vârstnice, a persoanei cu handicap și a altor persoane aflate în dificultate, precum și pentru oferirea de servicii de educație timpurie antepreșcolară, îngrijire, protecție și nutriție, dar și supraveghere a stării de sănătate a copiilor antepreșcolari.
            În propunerile de buget pentru anul 2026 ale Direcției de Asistență Socială sunt cuprinse următoarele obiective :
·  acordarea drepturilor persoanelor cu handicap grav, în conformitate cu prevederile Legii nr.448/2006 privind protecția și promovarea drepturilor persoanelor cu handicap, republicată;
· acordarea de ajutoare financiare familiilor cu venituri situate sub nivelul prevăzut de lege și acordarea de hrană sub formă de servicii sociale gratuite sau contra cost pentru familiile sau persoanele singure aflate în situații socio-economice sau medicale deosebite, conform Legii nr.196/2016 privind venitul minim de incluziune și a Legii nr. 208/1997 privind cantinele de ajutor social;
· acordarea de ajutoare pentru încalzirea locuinței cu combustibili solizi și/sau petrolieri în sezonul rece și a suplimentului de energie pentru combustibili solizi și/sau petrolieri, conform Legii nr.226/2021 privind stabilirea unor măsuri de protecție socială pentru consumatorul vulnerabil de energie și a Normelor metodologice de aplicare a prevederilor Legii nr.226/2021;
· acordarea de îngrijire la domiciliu a persoanelor vârstnice în vederea prevenirii instituționalizării acestora, conform Legii nr.17/2000 privind asistența socială a persoanelor vârstnice, republicată, cu modificările ulterioare;
· acordarea de tichete sociale privind stimularea participării în învățământul preșcolar a copiilor provenind din familii defavorizate, conform Legii nr.248/2015 privind stimularea participării în învățământul preșcolar a copiilor provenind din familii defavorizate, republicată și a  Legii nr.49/2020;
· asigurarea de  asistență medicală și asistență stomatologică destinată preșcolarilor și școlarilor din unitățile de învățământ din municipiul Drobeta Turnu Severin prin cele  12 cabinete de medicină generală și 6 cabinete de medicină dentară;
           Toate cheltuielile ce se derulează prin Direcția de Asistență  Socială sunt cuprinse în Anexa la prezenta notă de fundamentare pe capitole bugetare, subcapitole și titluri de cheltuieli. 
Creșa Drobeta Turnu Severin este unitate de învățământ cu personalitate juridică, înființată prin H.C.L. nr.84/2022 și oferă servicii integrate de educație, îngrijire și supravegherea copiilor antepreșcolari în timpul zilei prin cele 6 structuri arondate. 	
Obiectivele prioritare în activitatea Creșei Drobeta Turnu Severin sunt:
· asigurarea de servicii de îngrijire, supraveghere și educație a copiilor  de vârstă antepreșcolară, prin personalul angajat specializat;
· asigurarea unui program de educație timpurie adecvat vârstei, nevoilor, potențialului de dezvoltare și particularităților copiilor de vârstă antepreșcolară, prin personalul angajat  specializat;
· asigurarea supravegherii stării de sănătate și de igienă a copiilor și acordă primul ajutor și îngrijirile medicale necesare în caz de îmbolnăvire, până la momentul preluării copilului de susținătorul legal sau al internării într-o unitate medicală, după caz, prin personalul angajat specializat;
· asigurarea nutriției copiilor cu respectarea normelor legale în vigoare;
· colaborarea cu familiile copiilor care frecventează creșa și realizează o relație de parteneriat activ cu părinții/reprezentanții legali în respectarea interesului copilului;
· asigurarea de consiliere si sprijin pentru părinții/reprezentanții legali ai copiilor;
· contribuirea la depistarea precoce a situațiilor de risc care pot determina separarea copilului de părinții săi și sesizează instituțiile abilitate în acest sens.
	Bugetul de venituri și cheltuieli al Creșei Drobeta Turnu Severin pentru anul 2026 conține cheltuieli de personal și cheltuieli cu bunuri și servicii care sunt cuprinse în Anexa la prezenta notă de fundamentare.
	Având în vedere cele prezentate  propun Consiliului Local Drobeta Turnu Severin adoptarea unei hotărâri prin care să se aprobe Bugetul de venituri și cheltuieli pe anul 2026 al Direcției de Asistență  Socială  și al Creșei Drobeta Turnu Severin, conform Anexei.

